10. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 287 της 19/27 Ιουλ. 1993 (ΦΕΚ Α΄ 124)  Ίδρυση Υποδιευθύνσεων Διοικητικών Εξετάσεων και θέματα συγκρότησης, Ανακριτικών Συμβουλίων.  Έχοντας υπόψη: 1.Τις διατάξεις του άρθρ. 11 παρ. α΄, β΄ και θ΄ του Νόμ. 1481/1984 «Οργανισμός Υπουργείου Δημόσιας Τάξης» (Α΄ 152), όπως αντικαταστάθηκε με το άρθρ. 1 παρ.1 του Νόμ. 1590/1986 (Α΄ - 49), καθώς και των άρθρ. 52 παρ. 3 και 53 παρ. 1 του ίδιου νόμου. 2.Τις διατάξεις του άρθρ. 29Α του Νόμ. 1558/1985 «Κυβέρνηση και Κυβερνητικά Όργανα» (Α΄ - 137), το οποίο προστέθηκε με το άρθρ. 27 του Νόμ. 2081/1992 (Α΄ - 154). 3.Τις διατάξεις του Π.Δ. 137/1986 «Συγκρότηση της Γενικής Γραμματείας Δημόσιας Τάξης σε Υπουργείο Δημόσιας Τάξης» (Α΄ - 51). 4.Τις διατάξεις του Π.Δ. 82/1993 «Περιορισμός συναρμοδιότητας κατά την έκδοση κανονιστικών δ/των και αποφάσεων σε θέματα αρμοδιότητας των Υπουργείων Προεδρίας της Κυβέρνησης και Δημόσιας Τάξης» (Α΄ - 36). 5.Το γεγονός ότι από τις διατάξεις του παρόντος δ/τος, προκαλείται δαπάνη σε βάρος του κρατικού προϋπολογισμού ύψους 3.500.000 δραχμών για το τρέχον οικονομικό έτος και 2.800.000 δραχμών περίπου για καθένα από τα επόμενα οικονομικά έτη. Η δαπάνη έτους 1993 θα καλυφθεί από τις αντίστοιχες πιστώσεις του Ε.Φ. 43 – 210 του προϋπολογισμού εξόδων Ελληνικής Αστυνομίας έτους 1993 και η δαπάνη για καθένα από τα επόμενα έτη θα προβλεφθεί και θα καλυφθεί από τις αντίστοιχες πιστώσεις των κατ’ έτος προϋπολογισμών εξόδων Ελληνικής Αστυνομίας. 6.Την υπ’ αριθ. 463/1993 γνωμοδότηση του Συμβουλίου της Επικρατείας, ύστερα από πρόταση του Υπουργού Δημόσιας Τάξης, αποφασίζουμε: Υποδιευθύνσεις Διοικητικών Εξετάσεων Άρθρ.1.-1.Στο Επιτελείο εκάστης των Γενικών Αστυνομικών Διευθύνσεων Αττικής και Θεσσαλονίκης συνιστάται και λειτουργεί Υποδιεύθυνση Διοικητικών Εξετάσεων, η οποία διενεργεί, κατά λόγο αρμοδιότητας, τις ένορκες Διοικητικές Εξετάσεις (Ε.Δ.Ε.), που προβλέπονται από την παρ.1 του άρθρ. 25 του Π.Δ. 96/1986 (Α΄ - 34) και αφορούν το αστυνομικό προσωπικό από του βαθμού του Αστυφύλακα μέχρι και του Αστυνομικού Υποδιευθυντή. 2.Η Υποδιεύθυνση Διοικητικών Εξετάσεων επιλαμβάνεται της διενέργειας Ε.Δ.Ε., ύστερα  από διαταγή του Γενικού Αστυνομικού Διευθυντή, που εκδίδεται κατόπιν διαταγής προϊσταμένου του ή αιτήματος της Διεύθυνσης, η οποία διέταξε την Ε.Δ.Ε. ή αυτεπαγγέλτως, σύμφωνα με τα ισχύοντα. Επί των πορισμάτων των Ε.Δ.Ε., γνωματεύει ο Γενικός Αστυνομικός Διευθυντής και εφόσον αυτή διενεργήθηκε ύστερα από αίτημα Διεύθυνσης προηγείται επ’ αυτών η γνωμάτευση του Διευθυντή της Διεύθυνσης αυτής, στην οποία διαβιβάζεται η Ε.Δ.Ε. για το σκοπό αυτό. 3.Της Υποδιευθύνσης Διοικητικών Εξετάσεων προϊσταται αξιωματικός γενικών καθηκόντων με βαθμό Αστυνομικού Διευθυντή, ο οποίος, πλέον των προβλεπομένων από τις οργανικές διατάξεις, έχει και τα ακόλουθα καθήκοντα: α.Εποπτεύει, συντονίζει, κατευθύνει και ελέγχει το έργο του προσωπικού της Υποδιεύθυνσης, ώστε να επιτυγχάνεται η ταχεία και κανονική διεξαγωγή των Ε.Δ.Ε. β.Ενεργεί και ο ίδιος Ε.Δ.Ε., στις περιπτώσεις που κρίνει αναγκαίο ή κατόπιν διαταγής του Γενικού Αστυνομικού Διευθυντή. Συγκρότηση ανακριτικών συμβουλίων Άρθρ.2.-Σε κάθε μία από τις πόλεις Αθηνών και Θεσσαλονίκης, δύνανται να συγκροτούνται δύο ή και περισσότερα ανακριτικά συμβούλια, πρωτοβάθμια και δευτεροβάθμια, της αυτής καθ’ ύλην αρμοδιότητας, με απόφαση του Υπουργού Δημοσίας Τάξεως ή του Αρχηγού της Ελληνικής Αστυνομίας, κατά περίπτωση. Με την ίδια απόφαση καθορίζεται και η τοπική αρμοδιότητα εκάστου Συμβουλίου». Ρύθμιση λεπτομερειών Άρθρ.3.-Λεπτομέρειες, που προκύπτουν κατά την εφαρμογή του παρόντος δ/τος, ρυθμίζονται με διαταγή του Αρχηγού της Ελληνικής Αστυνομίας. Έναρξη ισχύος Άρθρ.4.-Η ισχύς του παρόντος δ/τος αρχίζει από τη δημοσίευσή του στην Εφημερίδα της Κυβερνήσεως.   